Broj: 711-I-1251-P-205/20-02-11

Zagreb, 11. rujna 2020.g

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom osobnog zahtjeva dužnosnika Manuela Markovića, zamjenika općinskog načelnika Općine Sveti Ivan Žabno,** na 97. sjednici, održanoj 11. rujna 2020., donosi sljedeću:

**ODLUKU**

1. **Na temelju članka 39. stavka 2. ZSSI-a, na osobni zahtjev dužnosnika pokreće se postupak radi utvrđivanja je li dužnosnik Manuel Marković, zamjenik općinskog načelnika Općine Sveti Ivan Žabno, bio u povredi članka 14. stavka 1. ZSSI-a u vezi s člankom 20. stavkom 3. ZSSI-a, a koja proizlazi iz obavljanja poslova direktora trgovačkog društva OPĆINSKO KOMUNALNO PODUZEĆE PARK d.o.o. za vrijeme obnašanja dužnosti zamjenika općinskog načelnika Općine Sveti Ivan Žabno, odnosno u razdoblju dvanaest mjeseci nakon prestanka obnašanja navedene dužnosti.**
2. **Poziva se dužnosnik Manuel Marković da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Povjerenstvo je 4. rujna 2020.g. zaprimilo zahtjev dužnosnika Manuela Markovića za davanjem mišljenja Povjerenstva, koji je zaprimljen u knjizi ulazne pošte Povjerenstva pod brojem 711-U-3223-M-88/20-01-2, povodom kojeg je otvoren predmet broj M-88/20, presigniran dana 8. rujna 2020.g. u P-205/20.

Člankom 3. stavkom 1. podstavkom 39. ZSSI-a propisano je da su općinski načelnici, gradonačelnici i njihovi zamjenici dužnosnici u smislu istog Zakona. Uvidom u Registar dužnosnika Povjerenstvo je utvrdilo da Manuel Marković obnaša dužnost zamjenika općinskog načelnika Općine Sveti Ivan Žabno od 8. lipnja 2017.g. Stoga je i Manuel Marković, povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Sukladno članku 39. stavku 2. ZSSI-a Povjerenstvo obvezno pokreće postupak iz svoje nadležnosti na osobni zahtjev dužnosnika. Povjerenstvo napominje da zahtjeve dužnosnika za davanjem mišljenja Povjerenstva, u kojima dužnosnici iskazuju dvojbu predstavlja li povredu ZSSI-a neka njihova radnja koja se već dogodila ili određeno ponašanje koje već traje prije podnošenja zahtjeva, Povjerenstvo ne smatra zahtjevom dužnosnika za davanjem mišljenja u smislu članka 6. ZSSI-a, već osobnim zahtjevom dužnosnika za pokretanjem postupka sukoba interesa u smislu članka 39. stavka 2. ZSSI-a. Naime, sukladno članku 39. stavku 2. ZSSI-a Povjerenstvo obvezno pokreće postupak iz svoje nadležnosti na osobni zahtjev dužnosnika.

U predmetnom zahtjevu za davanjem mišljenja dužnosnik od Povjerenstva traži utvrđivanje nalazi li se u situaciji sukoba interesa povodom okolnosti koje u zahtjevu navodi. Dana 15. srpnja 2020.g. preminuo je dugogodišnji direktor trgovačkog OPĆINSKO KOMUNALNO PODUZEĆE PARK d.o.o., Mirko Čusek. Skupština navedenog društva je dana 21. srpnja 2020.g. objavila javni natječaj za izbor kandidata za člana uprave - direktora trgovačkog društva. Dužnosnik se jedini javio na javni natječaj i zadovoljio je sve uvjete te je Odlukom o imenovanju člana Uprave imenovan jedinim članom Uprave - direktorom trgovačkog društva, s mandatom od 1. rujna 2020.g. Budući da mu je mandat trebao početi 1. rujna 2020.g. dužnosnik je dao ostavku na dužnost zamjenika općinskog načelnika Općine Sveti Ivan Žabno s 31. kolovoza 2020.g., zbog zasnivanja radnog odnosa u svojstvu direktora Općinskog komunalnog poduzeća Park d.o.o. o čemu je pročelnica po službenoj dužnosti obavijestila Ministarstvo pravosuđa i uprave. Dužnosnik napominje da je OPĆINSKO KOMUNALNO PODUZEĆE PARK d.o.o. u potpunom vlasništvu Općine Sveti Ivan Žabno i bavi se slijedećim poslovima: održavanje nerazvrstanih cesta, održavanje javnih površina na kojima nije dopušten promet motornim vozilima, održavanje građevina javne odvodnje oborinskih voda, održavanje javnih zelenih površina, održavanje građevina, uređaja i predmeta javne namjene, održavanje groblja, održavanje čistoće javnih površina, obavljanje dimnjačarskih poslova te usluge ukopa pokojnika.

Uvidom podatke Sudskog registra Trgovačkog suda u Bjelovaru utvrđeno je kako je pod MBS: 010048351 upisano trgovačko društvo OPĆINSKO KOMUNALNO PODUZEĆE PARK d.o.o., OIB: 32777395651. Jedini osnivač navedenog društva je Općina Sveti Ivan Žabno.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7., 8., 9., 14. i 17. navedenog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 4. stavkom 4. ZSSI-a, propisano je da se poslovnim subjektom u smislu navedenog zakona smatraju trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Slijedom navedenog, Povjerenstvo je utvrdilo kako iz navoda dužnosnika proizlazi da je istovremeno uz obnašanje dužnosti zamjenika općinskog načelnika Općine Sveti Ivan Žabno, odnosno u razdoblju dvanaest mjeseci nakon prestanka navedene dužnosti obavljao poslove direktora trgovačkog društva OPĆINSKO KOMUNALNO PODUZEĆE PARK d.o.o. Navedene okolnosti ukazuju na povredu članka 14. stavka 1. u vezi s člankom 20. stavkom 3. ZSSI-a te je odlučeno kao što je navedeno u točki I. izreke ovog akta.

U postupku pred Povjerenstvom potrebno je utvrditi je li dužnosnik i u kojem razdoblju bio u povredi članka 14. stavka 1. ZSSI-a

Na temelju članka 39. stavka 3. ZSSI-a, poziva se dužnosnik da u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka i na ostale navode iz obrazloženja ove odluke. Poziva se dužnosnica da uz očitovanje Povjerenstvu dostavi relevantnu dokumentaciju s kojom raspolaže, a kojom će potvrditi svoje navode.

Slijedom svega navedenog, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Manuel Marković, elektroničkom dostavom
2. Objava na internetskoj stranici Povjerenstva
3. Pismohrana